KAVAND

**Vabariigi Valitsuse määruse „Vabariigi Valitsuse 14.02.2019 määruse nr 10 „Elektrisüsteemi toimimise võrgueeskiri“ muutmine“ eelnõu seletuskiri**

**1. Sissejuhatus**

Eelnõuga muudetakse põhivõrguga liitumisel makstavate liitumistasude põhimõtteid liitujale paremini prognoositavaks ning täpsustatakse tingimused, mil loetake elektrienergia ja võrguteenuse kasutamist ebaseaduslikuks.

Eelnõu ja seletuskirja valmistasid ette Kliimaministeeriumi energeetikaosakonna energiaturgude valdkonnajuht Karin Maria Lehtmets (karin.lehtmets@kliimaministeerium.ee), energiatõhususe ekspert Thérèse Liis Kilk (liis.kilk@kliimaministeerium.ee) ja nõunik
Regina Hermandi (regina.hermandi@kliimaministeerium.ee). Eelnõu ja seletuskirja õigusekspertiisi tegi Kliimaministeeriumi õigusosakonna nõunik Anna-Liisa Kotsjuba
(anna-liisa.kotsjuba@kliimaministeerium.ee). Keeletoimetaja oli Justiitsministeeriumi õigusloome korralduse talituse keeletoimetaja Aili Sandre (aili.sandre@just.ee).

 **1.1. Eelnõu eesmärk**

Eesti on võtnud endale eesmärgi katta 2030. aastaks summaarsest elektri lõpptarbimisest taastuvenergiaga vähemalt 100%. Mitme samaaegse seadusemuudatuse eesmärk on kiirendada taastuvenergiale üleminekut ja võimaldada Eesti riigil eelmainitud eesmärgi täitmine, luues eeldused põhivõrgu arenduskohustuse laiendamiseks.

Põhivõrguga liitumise protsessi peamiseks puuduseks ning arendusi takistavaks asjaoluks on seni turuosaliste tagasiside põhjal investeeringute valmimise ajakulu ja eelnev teadmatus liitumistasu suurusest ja protsessi ajakulust.

Põhivõrguga liitumise protsessi kiiremaks ja selgemaks muutmiseks on seega põhjendatud praegu kehtiva põhivõrguettevõtja arenduskohustuse täiendamine ja põhivõrguga liitumise protsessi ning võrgu-, sh liitumistasu ülesehituse ümberkujundamine nii elektrituruseaduses kui ka Vabariigi Valitsuse 14.02.2019 määruses nr 10 „Elektrisüsteemi toimimise võrgueeskiri“.

 **1.2. Märkused**

Vabariigi Valitsuse 14.02.2019 määrus nr. 10 „Elektrisüsteemi toimimise võrgueeskiri“ on kehtestatud elektrituruseaduse § 42 lõike 3 alusel. Vastav elektrituruseaduse redaktsioon hakkas kehtima 27.04.2019.

Eelnõu on seotud menetluses oleva elektrituruseaduse muutmise seaduse eelnõuga.

**2. Eelnõu sisu ja võrdlev analüüs**

Eelnõu § 1 käsitleb Vabariigi Valitsuse 14. veebruari 2019. a määruse nr 10 „Elektrisüsteemi toimimise võrgueeskiri“ muudatusi ning koosneb kuuest punktist.

**Punktiga 1** täiendatakse § 21 lõiget 2 sõnaga „kulupõhised“.

**Punktiga 2** täiendatakse § 21 lõigetega 5–8.

Lõige 5 näeb ette, et olemasoleva võrguga seotud liitumistasud tuleb maksta 60 päeva jooksul alates põhivõrguettevõtjaga liitumislepingu sõlmimisest. Olemasoleva võrguga seotud liitumistasud on kirjeldatud kehtiva määruse § 25 lõigetes 4–6. Liitumistasu tasumine 60 päeva jooksul ja mitte alles liitumise valmimisel on tingitud põhivõrguettevõtja arenduskohustuse raames juba tehtud investeeringutest ning sellest, et vähendada elektrivõrgu võimsuse broneerimise võimalust liitumislepingu täitmise perioodiks ilma kindla kavatsuseta võimsust kasutada.

2023. aastal jõustunud elektrituruseaduse muudatustega võeti tootmissuunaliste liitujate suhtes kasutusele tagatise nõue, mis aitas lahendada võrgu broneerimise probleemi. Seadusemuudatusega fikseeritud hinnale üle minnes ja maksetähtaja 60 päeva kehtestamisel on võimalik kaaluda vastavate liitumiste puhul eraldiseisvast deposiidist loobuda, kuna juba tasutav liitumismaksumus ja deposiidi maksumus on sarnases suuruses. Seega vastav tasu võiks aidata juba välistada võrgu broneerimise sama summa eest. Samuti on õigustatud liitumise maksumust küsida kohe liitumislepingu sõlmimisel, kuna võrguettevõtjale tekib kohustus võrku ette arendada ja võrgutugevduse kulutused on juba liitumise hetkeks tehtud ja läbilaskevõimsuse nn pudelikaela risk langeb võrguettevõtjale. Liitumistasu fikseerimisele üleminekul ja võimalikul deposiidikohustusest loobumisel tuleb tagada, et liitumistasusid liitumislepingu sõlmimise järel liitumislepingu peatamisel või lõpetamisel ei tagastata. Selline süsteem tagab, et arendajad taotlevad võrguga liitumist, kui nad on kindlad projekti teostatavuses. See aitab kaasa, et võrguinvesteeringud tehakse õigesse kohta ja õigetes mahtudes.

Lõike 6 eesmärk on täpsustada liitumistasu tagastamise tingimusi liitumislepingu lõppemisel enne selle täitmist. Juhul kui liitumislepingu lõpetamise põhjustajaks on liituja, siis ei pea võrguettevõtja kandma ehk üldisesse võrguteenuse kulusse lisama selle konkreetse liitumisega seotud kulusid (ei otseseid ega kaudseid). Seega on põhjendatud, et ka need kulud, mis liitumislepingu lõpetamise hetkeks ei ole veel selgunud, mõistetakse nende täpsustumisel liitujalt sisse. Asi on selles, et kui liitumisleping lõpeb enne selle täitmist, siis ei ole võrguettevõtjal alati võimalik nõuda „tegelikel kuludel põhineva liitumistasu“ maksmist enne, kui sellised kulud selguvad.

Lõike 7 eesmärk on võimaldada liitujale tagastada fikseeritud liitumistasu liituja enda soovil juhul, kui liitumise käigus selguv liitumistasu tegelik suurus osutub üle kahe korra kallimaks võrreldes algselt liitumislepingus prognoositud liitumistasuga. Samuti sätestatakse, et liitumisleping lõppeb sellises olukorras.

Lõike 8 eesmärk on täpsustada elektrituruseaduse muutmise seaduse eelnõuga seaduse § 71 lõike 5 punktis 1 tehtava täpsustusega tootja piiramise kulude kompenseerimise põhimõtteid nii, et lisaks piirangutunni börsihinnal tuginevale hüvitisele kompenseeritakse tootjatele, kel on õigus nende tundide eest saada taastuvenergia toetust, saamata jäänud taastuvenergia toetus. See asjaolu tuleneb Euroopa Parlamendi ja nõukogu määrusest (EL) 2019/943, 5. juuni 2019, milles käsitletakse elektrienergia siseturgu (uuesti sõnastatud). Eelmainitud määruse artikkel 13, mis käsitleb koormuse ümberjaotamist näeb ette, et kui kasutatakse muud kui turupõhist koormuse ümberjaotamist, peab ümberjaotamist nõudev võrguettevõtja maksma rahalist hüvitist ümberjaotamisega hõlmatud tootmis-, energia salvestamise või tarbimiskaja üksuse ettevõtjale, välja arvatud juhul kui tootjad on nõustunud ühendamislepinguga, mille kohaselt ei ole energia kindel tarnimine tagatud. Rahalise hüvitise määraks loetakse määruse teksti järgi netotulu, mis oleks järgmise päeva turul saadud sellise elektri müügist, mis oleks energiatootmis-, energia salvestamise või tarbimiskaja üksusega toodetud, kui poleks esitatud koormuse ümberjagamise taotlust. Sealhulgas kui rahalist hüvitist makstakse energiatootmis-, energia salvestamise või tarbimiskaja üksustele lähtuvalt toodetud või tarbitud elektrienergia hulgast, loetakse rahaline toetus, mis oleks saadud ilma ümberjaotamise nõudeta, netotulu osaks.

**Punktiga 3** lisatakse § 24 lõikesse 3 sõna „jaotusvõrgus“ ning kustutatakse sõna „lõpliku“, sest liitumislepingu pakkumuses sisalduv eeldatav liitumistasu võib võrguettevõtjast sõltumatutel põhjustel suureneda või väheneda. Lõplik liitumistasu suurus selgub viimase osamakse arve esitamisel ehk pärast tööde lõppu.

**Punktiga 4** täiendatakse § 25 lõiget 1, et täpsustada jaotus- ja põhivõrguettevõtja liitumistasu arvutamise põhimõtteid.

**Punktiga 5** täiendatakse § 25 lõigetega 4–7.

Lõike 4 kohaselt tasutakse uue tootmisvõimsusega liitumisel või tootmisvõimsuse suurendamise korral olemasolevas põhivõrgus elektrituruseaduse § 72 lõikes 65 sätestatud fikseeritud liitumistasu, millele lisandub täiendav liitumispunkti tasu elektrituruseaduse § 72 lõikes 66 sätestatud alusel.

Lõige 5 sätestab rakendatava liitumistasu määramise metoodika kliendi liitumisel olemasolevasse põhivõrku. Erinevalt tootmisest ei rakendata tarbimisele võimsuse lisamise tasu, sest tarbija tasub võrgutasu tarbitud elektrienergia eest ja võrguühenduse kasutamise eest, millega muuhulgas finantseeritakse põhivõrguettevõtja poolt arenduskohustuse raames tehtavaid investeeringuid.

Erandina tuleb tasuda võimsuse lisamise tasu olemasoleva tarbimise korral, kui tarbimisvõimsust on viimase 12 kuu jooksul vähendatud ning tarbija soovib tarbimisvõimsust uuesti suurendada. Põhivõrguettevõtja kliendid maksavad võrgutasu lisaks tarbitud elektrienergia kogusele ka tarbimiskoha kasutamise ning võrgulepinguga tarbimiskohas kokkulepitud tarbimisvõimsuse eest. Sesoonselt tarbimisvõimsust muutvad kliendid tingivad tariifimuudatused vähemalt kaks korda aastas, mis omakorda ei võimalda investeeringute stabiilset planeerimist ega anda klientidele õigeid hinnasignaale.

Lõige 6 sätestab rakendatava liitumistasu määramise metoodika kliendi liitumisel asukohta, kuhu põhivõrku ei ole rajatud või kuhu ei plaanita põhivõrguettevõtja investeeringute kava kohaselt võrku rajada, ning olukorras, kus liitumisega muudetakse tarbimiskoha tarbimis- või tootmistingimusi või mõlemat. Sellisel juhul tuleb kliendil tasuda lisaks elektrituruseaduse § 72 lõikes 65 sätestatud fikseeritud liitumistasu komponentidele kulud kalkulatsiooni alusel. Selle sättega välditakse võrguinvesteeringute mõju ühiskondlikele kuludele näiteks juhul, kus potentsiaalne kliendi liitumispunkt asuks olemasolevast võrgust kaugemal ning ühendusliinid liituva kliendi ja olemasoleva põhivõrgu vahel on vajalikud vaid üksiku liituja huvides. Samuti ei ole põhjendatud olemasolevas võrgus selliste võrguinvesteeringutega ühiskondlike kulude suurendamine, mille rajamisega ei suurene olemasoleva elektrivõrgu läbilaskevõimsus, vaid suureneks ainult olemasolevate klientide toitekindlus ehk tegemist on reserveerivate ühendustega. Sellist põhivõrgu laiendust ei saa käsitada ühiskondliku huvi objektina ega finantseerida seda tarbijate tasutava võrgutasu arvelt. Näiteks tingiks ühe Ruhnu saarele rajatava 100 MW võimsusega tuuleelektrijaama võrguga ühendamine olulisi investeeringuid, kuid need ei oleks vajalikud ülekandevõrgu toimimiseks laiemalt. Seega on määrusesse lisatava teksti eesmärk säilitada reegel, mille kohaselt uude asukohta rajatava põhivõrgu ehitamiseks vajaliku liitumistasu hulka kuulub liituja tasutav kulupõhine liitumistasu.

Selliste kulude all, mida ei ole kajastatud põhivõrguettevõtja kehtestatud hinnakirjas, on mõeldud täiendavaid kulusid, mis võivad tekkida liitumisel nii olemasolevasse võrku kui ka uude asukohta. Sellised tööd hinnastatakse vastavalt nende tööde tegelikule maksumusele (kalkulatsiooni alusel, mis täpsustub hanke käigus). Selline kulu arvestatakse olemasolevasse võrku liitumisel liitumistasu koosseisu, kui liituja peaks soovima suurendada olemasoleva võrguühenduse varustuskindlust (ja see tingib nt ühele toiteliinile täiendava, reservtoiteliini rajamise). Liitumine uude asukohta tähendab olemasoleva põhivõrgu laienemist sinna, kus täna olemasolevat põhivõrku ei ole. Näiteks kui liitumise tehnilise lahenduse koostamisel otsustatakse elektrijaama võrguga ühendamiseks alajaam üldse olemasolevast põhivõrgust eemale ja liitumistasuna tuleb tasuda tegelike kulude alusel uue alajaama ja olemasoleva põhivõrguga ühendamiseks ehitatavate (õhu)liiniharude rajamise eest. Sellisel juhul lisandub fikseeritud liitumistasu olemasoleva võrgu läbilaskevõime suurendamise eest ning alajaama rajamiseks tehtavad tööd hinnakirja alusel.

Lühidalt tuleb liitujal tasuda fikseeritud liitumistasu, mis on tänases mõistes võrgu tugevdamiseks ette nähtud kulud ehk tööd täiendava tootmis- ja/või tarbimisvõimsuse võrguga ühendamiseks vajaliku olemasoleva võrgu ülekandevõimsuse suurendamiseks. S.o olemasoleva võrgu raames uute ülekandeliinide rajamine, olemasolevate liinide läbilaskevõime suurendamine jt. kaasnevad tegevused. Samuti loetakse olemasoleva võrgu läbilaskevõime suurendamiseks täiendava läbilaskevõimsuse tekitamine 330 kilovolti ja 110k kilovolti pingeastmete vahel (s.o 330/110 kv trafode lisamine ning kõik sellega kaasnevad tegevused nagu nt. trafode lahtrite rajamine).

Lõige 7 loetleb põhivõrguettevõtja olemasolevad liitumistasud ning nende arvestamise põhimõtted. Põhivõrguettevõtjal võib olla veel teisi liitumistasusid. Toimingu- ja menetlustasu arvestatakse elektrituruseaduse § 73 lõikes 1 nimetatud võrgutasude arvutamise metoodika kohaselt. Projektijuhtimistasu sisaldub võimsuse lisamise tasus ning moodustab 5 protsenti võimsuse lisamise tasust, mis on keskmine projektijuhtimisega seotud tegevuskulude maht liitumise korral. Projektijuhtimistasu kasutatakse tegevuskulude katmiseks ning selle ulatuses ei vähendata võrgutasude arvestamisel võrguteenuse osutamiseks vajalikku põhivara.

Eelnõu § 2 näeb ette jõustumise elektrituruseaduse muutmise seadusega samaaegselt.

**3. Eelnõu vastavus Euroopa Liidu õigusele**

Eelnõu ei ole seotud ELi õigusaktidega.

**4. Määruse mõjud**

**Kavandatud muudatus**: põhivõrguettevõtjaga liitumisel makstavate liitumistasude parem prognoositavus;

**Olemasoleva ülekandevõrguga liitumisel makstavate liitumistasude fikseerimine**

Määruse muudatusega kaasnev mõju on positiivne, sest ülekandevõrguga liitujate jaoks muutub liitumisprotsess selgemaks ning liitumise hind on olemasoleva võrgu piires fikseeritud ja juba protsessi alguses teada ehk suureneb õiguskindlus ja -selgus. Praegu on liitumishind kulupõhine ja tegelik hind võib selguda alles siis, kui selgub võrgu arendamise tegelik kulu. Muudatusel on sihtrühmale positiivne majanduslik mõju.

**Sotsiaalne, sealhulgas demograafiline mõju**

Määruse muudatusega kaasnevad mõjud tervisele ja tervishoiukorraldusele, inimeste heaolule ja sotsiaalsele kaitsele, tööturule ja keskkonnale, demograafiale ja rahvastiku arengule, soolisele võrdõiguslikkusele, võrdsetele võimalustele ning inimeste õigustele on olematud või väga väikesed. Käesoleva seaduse muutmisega ei ole ette näha, et realiseeruks risk täiendavateks kuludeks elanikele, mis võiks viia piirkonniti erinevas ulatuses elektrivaesuse või elektriostuvõimetuse tekkimiseni. Taastuvelektril põhinev elektrisüsteem toob alla keskmise elektrihinna ning võrgu arenduskohustuse rakendamisega kaasnev võrgutasu kasv jääb elektritarbijatele kehtima hakkavatest madalamatest elektrihindadest tulenevale kasule ilmselt mitmeid kordi alla.

Puuduvad määruse mõjud haridusele, teadusele, kultuuriteemadele ja spordile.

**Mõju elu- ja looduskeskkonnale**

Mõju looduskeskkonnale on olematu või väga väike, kuivõrd muudatustega soodustatakse Eestisse uute taastuvenergiat kasutavate elektrijaamade rajamist, tänu millele suureneb taastuvelektri tootmise maht ja väheneb CO2-heide, mis mõjutab positiivselt välisõhu kvaliteeti ja seega rahvatervist. Taastuvenergiajaamade planeerimise ja menetluse protsessides hindavad arendajad igal juhul erinevaid keskkonnamõjusid. Juba planeerimisel otsitakse asukoht, mis mõjutaks looduskeskkonda vähe või ebaoluliselt. Kuna määrus ei reguleeri elektrijaamade paigaldamise küsimusi, siis on muudatustel väike või kaudne keskkonnamõju. Tänu sellele, et elektrienergia ja keskkonnaga seotud teemad jõuavad aina enam ühiskonna teadvusesse ja mõjutavad isikute keskkonnaalaseid hoiakuid ja käitumist võib eeldada pigem positiivset mõju keskkonnateadlikkuse kasvule ja seeläbi elu- ja looduskeskkonnale.

**Mõju majandusele ja regionaalarengule**

Kavandatud muudatused mõjutavad kaudselt kogu Eesti elanikkonda, sest riigi eesmärk on minna üle taastuvenergia toomisele ning ülesanne on tagada elektrienergia kättesaadavus igale Eestis elavale inimesele. Tuuleparkide rajamine on kulutõhus viis meie energia- ja kliimapoliitika eesmärkide (sh kliimaneutraalsele energiatootmisele üleminek, varustuskindluse tagamine, taastuvenergia osatähtsuse kasv) täitmiseks. Taastuvenergeetika arendamine ja edendamine on tähtis majandusharu, mis aitab kaasa riigi majanduse elavdamisele ja tagab uusi töökohti, mis aitab kaasa tööealise elanikkonna paikseks jäämisele ja hoiab mingil määral ära ka ääremaastumist. Samuti võib suurem taastuvenergia kasutuselevõtt tagada taskukohasema varustuskindluse Eesti elanikele. Lahendus ei mõjuta eri piirkondi oluliselt erineval moel, kuid võib esineda sotsiaal-majanduslikke arenguerinevusi vähendav mõju. Tugevdades võrku haajasustusega piirkondades, kuhu rajatakse taastuvenergia tootmist või võimaldades suurema tööstusobjekti ja taastuvenergia tootmisvõimsuse vahele rajada otseliini, võib seadusemuudatusega kaasneva lahendusega elavneda majandus just maapiirkondades ning tagada töökohti.

Mõju ettevõtlusele kaasneb määrusega ühelt poolt seoses üle-eestilise võrgutasu teataval vähesel määral suurenemisega, kuid teiselt poolt otseselt tänu taastuvenergia laialdasemale kasutuselevõtule vähenevate elektrienergia börsihindadega. Lahendus mõjutab mikro- või väikeettevõtjaid ja suurettevõtjaid võrdselt, sest võrgutasu ei ole Eestis kuidagi diferentseeritud. Mis puudutab taastuvenergiaettevõtjaid, siis nende jaoks leevendab lahendus turutõrkeid ja üle Eesti on võimalik lihtsamalt taastuvenergia tootmisvõimsusi olemasolevasse elektrivõrku lisada, mis varasema kulupõhise liitumistasu korral oleks olnud mõne ettevõtja jaoks ülejõukäiv.

Mõju elanike ja leibkondade majanduslikule olukorrale on pigem positiivne, suurendades kulusid üle-eestiliselt kehtiva võrgutasu tõusu tõttu (keskmise eratarbija võrguteenuse kulu aastases vaates tõuseb suurusjärgus viis eurot), kuid suurendades Eesti elektribörsil suurema taastuvenergia osakaalu tõttu madalamate elektrihindade tõttu hinnavõitu sellest kahtlemata rohkem. Leibkondade või üksikisikute tarbimiskäitumine on vaba ning oma energiatarbimise jälgimiseks ja võimalusel vähendamiseks on loodud palju digitaalseid lahendusi.

**Mõju riigi julgeolekule ja välissuhetele**

Muudatused ei põhjusta julgeolekuriski. Kui määrus aitab taastuvenergeetika kasutuselevõtule kaasa, siis kaasneb riigi energiavarustuse suurem hajutatus ja paindlikkus elektrisüsteemis, mis energiajulgeoleku kontekstis on positiivse mõjuga, sest väheneb vajadus elektrienergiat importida. Elektrisüsteemi tootmisportfelli suurem mitmekesisus suurendab võimet tagada elektrienergia lõpptarbijate varustamine elektrienergia tipptarbimise ajal.

**Mõju riigiasutuste ja kohaliku omavalitsuse korraldusele**

Mõju ulatus on väike, muudatused ei too kaasa olulisi muudatusi halduskoormuses.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamiseks lisakulusid ega tulusid riigi eelarvele ei teki.

**6. Eelnõu kooskõlastamine, huvirühmade kaasamine ja avalik konsultatsioon**

Eelnõu esitati EIS-i kaudu kooskõlastamiseks Regionaal- ja Põllumajandusministeeriumile, Majandus- ja Kommunikatsiooniministeeriumile, Kaitseministeeriumile ja Justiitsministeeriumile. Eelnõu kooskõlastasid märkustega Regionaal- ja Põllumajandusministeerium, Rahandusministeerium ja Justiitsministeerium. Vaikimisi kooskõlastasid eelnõu Kaitseministeerium ja Majandus- ja Kommunikatsiooniministeerium.

Eelnõu saadetakse tutvumiseks ja ettepanekuteks huvirühmadele taastuvenergeetika nõukoja üldise meililisti kaudu jaotusvõrguettevõtjale Elektrilevi OÜ, põhivõrguettevõtjale Elering AS, Konkurentsiametile ja Tarbijakaitse ja Tehnilise Järelevalve Ametile.

**7. Määruse jõustumine**

Määruse muudatused jõustuvad elektrituruseaduse muudatuste (eelnõu kooskõlastusel) jõustumisega, kuna käsitlevad elektrituruseaduse muudatustega seotud lähenemisi.